b'\n_START_ARTICLE_\nIvan Prijatelj\n_START_SECTION_\n\xc5\xbdivljenje\n_START_PARAGRAPH_\nPrijateljevi star\xc5\xa1i so imeli majhno kmetijo, ukvarjali pa so se tudi z izdelovanjem suhe robe. V \xc5\xa1olo je za\xc4\x8del hoditi \xc5\xa1ele pri devetih letih, po treh letih ga je o\xc4\x8de vzel s sabo na kro\xc5\xa1njarsko pot po Gornjem Koro\xc5\xa1kem in Gornjem \xc5\xa0tajerskem. Leta 1898 je z odliko kon\xc4\x8dal klasi\xc4\x8dno gimnazijo. V tem \xc4\x8dasu se je pre\xc5\xbeivljal z in\xc5\xa1trukcijami in literarnim delom. Po maturi se je vpisal na \xc5\xa1tudij medicine na Dunaj, a se je po treh mesecih prepisal na slavistiko in klasi\xc4\x8dno filologijo. Zaradi dobrega znanja ru\xc5\xa1\xc4\x8dine in poznavanja ruske knji\xc5\xbeevnosti je kmalu postal knji\xc5\xbeni\xc4\x8dar in varovanec Vatroslava Jagi\xc4\x87a. Leta 1902 je doktoriral. V Zagrebu je zbral literaturo o ilirizmu in leto kasneje od\xc5\xa1el kot \xc5\xa1tipendist v Rusijo, kjer se je posve\xc4\x8dal predvsem novej\xc5\xa1i ruski literarni zgodovini. Po kraj\xc5\xa1i vrnitvi domov ga je \xc5\xbeelja po znanju spet gnala v svet: v Moskvo, Helsinke, Var\xc5\xa1avo, Berlin, Dresden, Prago in Pariz. Leta 1905 je dobil slu\xc5\xbebo v dunajski Dvorni knji\xc5\xbenici in ob tem u\xc4\x8dil ru\xc5\xa1\xc4\x8dino na orientalski in eksportni akademiji. Leta 1919 se je zaposlil kot redni profesor zgodovine novej\xc5\xa1ega slovenskega slovstva in zgodovine slovanskih literatur, predaval pa je tudi o slovenski kulturni in politi\xc4\x8dni zgodovini druge polovice 19. stoletja.  V za\xc4\x8detku 20. let je bil tudi med ustanovitelji Znanstvnega dru\xc5\xa1tva za humanisti\xc4\x8dne vede v Ljubljani (predhodnika kasnej\xc5\xa1ega filozofsko-filolo\xc5\xa1ko-histori\xc4\x8dnega razreda SAZU). Upiral se je centralisti\xc4\x8dni politiki slovenske liberalne stranke, zaradi \xc4\x8desar so ga \xc5\xa1tevilni njegovi nekdanji somi\xc5\xa1ljeniki obsojali. Po sinovi smrti leta 1932 se je zelo zaprl vase in veliko \xc4\x8dasa pre\xc5\xbeivel v po\xc4\x8ditni\xc5\xa1ki hi\xc5\xa1i v Polhovem Gradcu. Prijatelj je bil v \xc5\xa1tudijskih letih 1920/1921 in 1932/1933 dekan Filozofske fakultete v Ljubljani.'